ET Euroopa Liidu Teataja C 62/9

Komisjoni delegeeritud määruse (EL) nr 664/2014 artikli 8 lõike 1 kohase, komisjoni määruse (EÜ) nr 1107/96 alusel registreeritud päritolunimetust või geograafilist tähist käsitleva koonddokumendi avaldamine kooskõlas nõukogu määruse (EMÜ) nr 2081/92 artiklis 17 sätestatud menetlusega

(2015/C 62/08)

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (1)

„WALDVIERTLER GRAUMOHN”

EÜ nr: AT-PDO-0117-01269-31.3.2008

KGT ( ) KPN ( X )

1. Nimetus

„Waldviertler Graumohn”

2. Liikmesriik või kolmas riik

Austria

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Puistemagunana tuntud taim Waldviertler Graumohn kuulub unimaguna (Papaver somniferum L.) või õlimaguna sortide hulka. Lisaks kohalikele sortidele (Waldviertler Landsorten) on olemas kaks registreeritud sorti „Edel-Weiss” ja „Edel-Rot”. Õhukese seemnekestaga, neerukujuline, umbes 1–1,5 mm pikk ja 0,7–1 mm lai magunaseeme on halli värvusega. Magunaseemne pealispind on võrgutaolise struktuuriga. Õlisisaldus on 43,4–48,4 %. Tänu suurele õlisisaldusele ja õhukesele seemnekestale on toode „Waldviertler Graumohn” iseloomuliku maheda ja pähklit meenutava magunamaitsega. Tootes „Waldviertler Graumohn” on 85 % küllastamata rasvhappeid.

Ühena vähestest magunasortidest avanevad unimaguna Waldviertler Graumohn seemnekapslid valmimisel iseenesest – nii saab seemneid koguda ilma kapsleid purustamata.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

—

3.6. Erieeskirjad viilutamise, riivimise, pakendamise jm kohta

Üksikpartiisid ladustatakse ja eeltöödeldakse eraldi, et oleks võimalik tootja igal ajal kindlaks teha.

3.7. Erieeskirjad märgistamise kohta

Kui põllumajandustootjad ei turusta toodet otse, vaid vahekauplejate kaudu, siis varustatakse ülevõtmisest alates iga üksikpartii tootjanumbriga (või partiinumbriga), mille alusel on võimalik tootja igal ajal kindlaks teha.

4. Geograafilise piirkonna täpne määratlus

Waldviertel on Alam-Austria liidumaa üks osa; magunakasvatuspiirkond hõlmab omavalitsusüksusi Zwettl, Gmünd, Waidhofen/Thaya, Horn, Krems/Land (Doonaust põhja pool) ja Melk (Doonaust põhja pool).

5. Seos geograafilise piirkonnaga

5.1. Geograafilise piirkonna eripära

Väheviljakad mullad, suured kõikumised päevaste ja öiste temperatuuride vahel, kuivad ilmastikuolud koristusperioodil; maguna Graumohn traditsiooniline kasvatus määratletud geograafilises piirkonnas alates 13. sajandist; magunakasvatus nõuab ülimat hoolikust ja mitte liiga sügavalt haritud pinnast; tänu olemasolevale oskusteabele on just toote „Waldviertler Graumohn” koristamiseks välja töötatud erikoristusmasinad. Tavapäraste kombainidega koristamisel saaks õhukese seemnekesta ja suure õlisisaldusega magunaseeme kõvasti kloppida ja muljuda ning muutuks seetõttu mõrkjaks.

5.2. Toote eripära

Hall värvus; muude magunasortide seemnetega võrreldes suhteliselt suure ja õhukese kestaga seemneteras on õli 2–3 % rohkem kui tõnnikeselehise ebamaguna (Meconopsis betonicifolia Franch.) sortide seemnetes ning suur on ka küllastamata rasvhapete osakaal. Iseloomulik tugev maitse.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Maguna Waldviertler Graumohn lehed on muude magunasortide lehtedega võrreldes pehmemad, leheservad on saagjad ning varred iseloomulikult karvased. Tänu nendele eriomadustele saab taim oma arenguks paremini ära kasutada maapinnal tekkivat kastet, mis Waldvierteli piirkonnas on tingitud päevaste ja öiste temperatuuride suurest kõikumisest. Kõnealune temperatuurikõikumine mõjutab eriliselt ka seemneterade kujunemist – seemned tõmbuvad külma käes kokku, soojuse mõjul aga pikenevad. Tänu sellele kujuneb seemnetera iseloomulik tugev maitse. Waldvierteli väheviljakatel muldadel on maguna areng aeglane, mis omakorda mõjutab positiivselt magunaõli kvaliteeti ja kogust. Maguna ja selle seemnekapsli kvaliteedi jaoks on oluline ka koristusperioodi kuivad ilmastikuolud.

Magunakasvatus on majanduslikult tähtis Waldvierteli piirkonna peamiselt väikeste talude ning maastikku kujundava aspektina üha rohkem ka turismi jaoks. Nii meelitavad puna-valge-punaselt õitsevad magunapõllud Waldvierteli piirkonda igal aastal arvukalt turiste. Lisaks sellele on toode „Waldviertler Graumohn” ka piirkondlikus kokakunstis sageli kasutatav traditsiooniline koostisaine.

Viide spetsifikaadi avaldamisele

(Määruse (EÜ) nr 510/2006 (2) artikli 5 lõige 7)

www.patentamt.at/Home/Markenschutz/Herkunftsangaben/Formulare/HA2_07_sp_WaldviertlerGraumohn_1.pdf

(1) ELT L 343, 14.12.2012, lk 1.

(2) Vt joonealune märkust 1.